ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουνίου 1974 περί πεκτάσεως της αρμοδιότητος του Μονίμου Οργάνου για την Ασφάλεια και την Προστασία της Υγείας στα Ανθρακωρυχεία στο σύνολο των εξορυκτικών βιομηχανιών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 145,

το σχέδιο της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής,

Εκτιμώντας:

ότι, οι αντιπρόσωποι των κυβερνήσεων των Κρατών μελών, οι οποίοι συνήλθαν στο πλαίσιο του ειδικού Συμβουλίου Υπουργών, συνέστησαν με απόφαση της 9ης και 10ης Μαΐου 1957 ένα μόνιμο όργανο για την ασφάλεια στα ανθρακωρυχεία, του οποίου εντολή, η οποία καθορίσθηκε με απόφαση των αντιπροσώπων των κυβερνήσεων των Κρατών μελών, που συνήλθαν στο πλαίσιο του ειδικού Συμβουλίου υπουργών την 9η Ιουλίου 1957(2), όπως τροποποιήθηκε με την απόφαση της 11ης Μαρτίου 1965(3), είναι να παρακολουθεί την εξέλιξη της ασφάλειας και την πρόληψη των κινδύνων του περιβάλλοντος της εργασίας, που απειλούν την υγεία στα ανθρακωρυχεία και να επεξεργάζεται προτάσεις που αποσκοπούν να βελτιώσουν την ασφάλεια και την υγιεινή στα ανθρακωρυχεία-

ότι το μόνιμο όργανο απεδείχθη μέσο αποτελεσματικό και κατάλληλο για την προστασία της υγείας και την ασφάλεια των εργαζομένων στα ανθρακωρυχεία-

ότι προβλήματα ασφαλείας παρόμοια με αυτά που προκύπτουν στα ανθρακωρυχεία ανακύπτουν κατά τον ίδιο τρόπο και σε άλλες εξορυκτικές δραστηριότητες-

ότι η προστασία από τα ατυχήματα και τις επαγγελματικές ασθένειες καθώς και η υγιεινή της εργασίας, αποτελούν μέρος των στόχων της συνθήκης περί ιδρύσεως της Ευρωπαϊκής Οικονομικής Κοινότητος-

ότι η απόφαση του Συμβουλίου της 21ης Ιανουαρίου 1974 περί προγράμματος κοινωνικής δράσεως(4), προβλέπει πρόγραμμα δράσεως υπέρ των εργαζομένων που σκοπεί μεταξύ άλλων στη βελτίωση της ασφαλείας και της υγιεινής της εργασίας-

ότι ενδείκνυται να επεκταθεί η δραστηριότης προλήψεως που ασκήθηκε μέχρι σήμερα από το μόνιμο όργανο μόνο για τα ανθρακωρυχεία, στο σύνολο των εξορυκτικών βιομηχανιών-

ότι οι αντιπρόσωποι των κυβερνήσεων των Κρατών μελών που συνήλθαν στο πλαίσιο του Συμβουλίου έχουν συμφωνήσει για την ανάθεση αυτού του έργου στο μόνιμο όργανο,

ΑΠΟΦΑΣΙΖΕΙ:

Άρθρο 1

1. Η πρόληψη των κινδύνων ατυχήματος και των κινδύνων εκ του περιβάλλοντος της εργασίας που απειλούν την ασφάλεια και την υγεία των εργαζομένων στο σύνολο των εξορυκτικών βιομηχανιών, με εξαίρεση τις εργασίες απλής ανασκαφής καθώς και με εξαίρεση του τομέα της προστασίας της υγείας των εργαζομένων κατά των κινδύνων που προέρχονται από τις ιοντίζουσες ακτινοβολίες, για τον οποίο ισχύουν ειδικοί κανόνες, δυνάμει της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, ανατίθεται στο Μόνιμο Όργανο για την Ασφάλεια και την Υγιεινή στα Ανθρακωρυχεία στο πλαίσιο της εντολής του, όπως καθορίσθηκε από την απόφαση των αντιπροσώπων των κυβερνήσεων των Κρατών μελών που συνήλθαν στο πλαίσιο του ειδικού Συμβουλίου Υπουργών στις 11 Μαρτίου 1965.

2. Ως εξορυκτικές βιομηχανίες νοούνται οι δραστηριότητες ερεύνης, καθαυτό εξορύξεως, καθώς και η προετοιμασία των εξορυχθεισών υλών για την πώληση (σύνθλιψη, διαλογή-πλύση), με εξαίρεση τις δραστηριότητες μεταποιήσεως των εξορυχθεισών υλών.

3. Ως εργασίες απλής ανασκαφής νοούνται οι εργασίες, οι οποίες δεν έχουν ως αντικείμενο την εξόρυξη χρησίμων υλών.

Άρθρο 2

1. Η παρούσα απόφαση αρχίζει να ισχύει την πέμπτη ημέρα από της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων.

2. Εφαρμόζεται:

- Όσον αφορά τις υπόγειες δραστηριότητες των εξορυκτικών βιομηχανιών: από την ημέρα που προβλέπεται στην παράγραφο 1.

- Όσον αφορά στις άλλες δραστηριότητες των εξορυκτικών βιομηχανιών: από την 1η Ιανουαρίου 1976.

Έγινε στο Λουξεμβούργο, στις 27 Ιουνίου 1974.

Για το Συμβούλιο

Ο Πρόεδρος

K. GSCHEIDLE

(1) ΕΕ αριθ. Α 40 της 8.4.1974, σ. 64.

(2) ΕΕ αριθ. 28 της 31.8.1957, σ. 487/57.

(3) ΕΕ αριθ. 46 της 22.3.1965, σ. 698/65.

(4) ΕΕ αριθ. Α 13 της 12.2.1974, σ. 1.